[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.1.2006

KOM(2006) 1 endelig

2003/0262 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om tilsætning af vitaminer og mineraler samt visse andre stoffer til fødevarer

2003/0262 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om tilsætning af vitaminer og mineraler samt visse andre stoffer til fødevarer

1- SAGSFORLØB

Forslag sendt til Europa-Parlamentet og Rådet (dok. KOM(2003) 671 endelig - 2003/0262 (COD)): | 10. november 2003 |

Udtalelse afgivet af Det Europæiske Økonomiske og Sociale Udvalg: | 31. marts 2004 |

Udtalelse afgivet under Europa-Parlamentets førstebehandling: | 26. maj 2005 |

Fælles holdning vedtaget: | 8. december 2005. |

2- FORMÅLET MED KOMMISSIONENS FORSLAG

Forslaget til forordning omhandler tilsætning af vitaminer og mineraler samt visse andre stoffer til fødevarer.

Forslaget har følgende hovedformål:

- at forbedre varernes frie bevægelighed i det indre marked

- at bidrage til et højt sundhedsbeskyttelsesniveau

- at øge retssikkerheden for aktørerne på området og at fremme innovation via afpassede foranstaltninger

- at sikre fair konkurrence i fødevaresektoren.

Med den foreslåede forordning:

- angives de vitaminer og mineraler, der må tilsættes (bilag I), og de vitaminpræparater og mineralske salte, der kan anvendes (bilag II)

- fastsættes visse begrænsninger for, hvilke fødevarer vitaminer og mineraler må tilsættes til

- opstilles kriterier for fastsættelsen af maksimumsgrænser for indholdet af vitaminer og mineraler i fødevarer efter proceduren med Den Stående Komité for Fødevarekæden og Dyresundhed

- fastlægges bestemmelser for fastsættelse af minimumsgrænser for indholdet af vitaminer og mineraler efter proceduren med Den Stående Komité for Fødevarekæden og Dyresundhed

- fastsættes de nødvendige specifikke bestemmelser om mærkning og præsentation af samt reklamering for produkter tilsat vitaminer og mineraler, som supplerer eller er undtagelser fra andre tilsvarende horisontale bestemmelser, der finder anvendelse på alle fødevarer

- får medlemsstaterne mulighed for at kræve at blive underrettet om markedsføring af disse produkter, idet formålet er at lette overvågningen heraf

- skabes der grundlag for nøje gennemgang og om nødvendigt regulering af tilsætningen af visse andre stoffer end vitaminer og mineraler til fødevarer.

3- BEMÆRKNINGER TIL DEN FÆLLES HOLDNING

3.1 SAMMENFATNING AF KOMMISSIONENS HOLDNING

Kommissionen kan tilslutte sig den fælles holdning som vedtaget af Rådet med kvalificeret flertal. Den er i overensstemmelse med målene og tilgangen i Kommissionens oprindelige forslag og tager hensyn til en række ændringsforslag fra Europa-Parlamentet.

3.2 ÆNDRINGSFORSLAG VEDTAGET AF EUROPA-PARLAMENTET UNDER FØRSTEBEHANDLINGEN, SOM ER ACCEPTERET AF KOMMISSIONEN OG INDARBEJDET I DEN FÆLLES HOLDNING

Den fælles holdning er helt eller delvis i overensstemmelse med sigtet med 17 af de 23 ændringsforslag, som Kommissionen kunne acceptere helt, delvis, principielt eller med forbehold af visse redaktionelle ændringer, og med 3 ændringsforslag, som Kommissionen oprindelig havde erklæret sig ude at stand til at godtage.

Begrænsninger for tilsætning af vitaminer og mineraler

Ændringsforslag 49/rev og 54/rev er indarbejdet i den fælles holdning i artikel 4, hvor der fastsættes en undtagelse for tilsætning af vitaminer og mineraler til nærmere specificerede traditionelle drikkevarer med et alkoholindhold på over 1,2 % vol.

Andre stoffer

I den fælles holdning samles artikel 10 og 11 i Kommissionens oprindelige forslag vedrørende tilsætning af visse andre stoffer til fødevarer i artikel 8, således at teksten forenkles og proceduren for vurdering af disse stoffer specificeres i overensstemmelse med ændringsforslag 34, 35 og 55 .

Bilag II

I overensstemmelse med ændringsforslag 44 tilføjes med den fælles holdning calciumsulfat i forordningens bilag II som en tilladt mineralkilde. Desuden bibeholdes i samme bilag natrium- og kaliumsalte af orthophosphorsyre samt pyridoxindipalmitat som vitamin B6-kilde. Dette er i overensstemmelse med ændringsforslag 45 og 46 .

Andet

Med den nye ordlyd af betragtning 8 i den fælles holdning er der taget hensyn til ændringsforslag 1 (sidste del). Kommissionen er, trods sit oprindelige udsagn om, at den ikke kunne acceptere ændringsforslag 1, parat til at støtte denne tekstændring med henblik på forenkling af teksten i artikel 2 og 3 (hvor begreberne "restituering", "surrogatfødevarer" og "ernæringsmæssig ækvivalens" udgår).

Ændringsforslag 2 (første del) er indarbejdet i den fælles holdning i betragtning 10.

Ændringsforslag 4 er delvis og principielt indarbejdet i betragtning 2 og i artikel 11, stk. 2, anden del.

Ændringsforslag 5 og 25 er principielt indarbejdet med omskrivningen af artikel 6, stk. 6. Kommissionen er enig i, at bilaget til direktiv 90/496/EØF om næringsdeklaration af levnedsmidler ikke er udtømmende. Den kan følgelig tilslutte sig denne omskrivning og forpligter sig i en erklæring til at lade eventuelle ændringer, der måtte blive vedtaget ved den kommende revision af ovennævnte direktiv, afspejle i forordningen om tilsætning af vitaminer og mineraler samt visse andre stoffer til fødevarer.

Ændringsforslag 13 og 41 er til dels gengivet i artikel 3, stk. 3, hvoraf det fremgår, at ændringer i bilag I og II vedtages under hensyntagen til autoritetens udtalelse.

Ændringsforslag 16 er delvis gengivet i artikel 17, stk. 1, litra b), og i artikel 9, stk. 2, litra d), hvori det fastsættes, at medlemsstaterne i den indledende overgangsperiode kan tillade anvendelse på deres område af vitaminer og mineraler, der ikke er anført i bilagene til forordningen, forudsat at der forelægges dokumentation for Kommissionen. Listen over disse stoffer offentliggøres så i fællesskabsregistret, som gøres offentligt tilgængeligt.

Ændringsforslag 17 (første del) er indarbejdet i den fælles holdning i artikel 17, stk. 2.

Ændringsforslag 31 tages der hensyn til i artikel 9, stk. 2, litra d), vedrørende offentliggørelse i fællesskabsregistret af oplysninger om nationale bestemmelser om obligatorisk tilsætning af vitaminer og mineraler.

Der er i et vist omfang taget hensyn til ændringsforslag 38 (første del) i den fælles holdnings artikel 9, stk. 2, litra d). Oplysninger om obligatorisk tilsætning af vitaminer og mineraler vil således blive indført i fællesskabsregistret.

Der er i et vist omfang taget hensyn til ændringsforslag 39 i den fælles holdnings artikel 11, stk. 2, litra b), som omhandler underretning om nationale forbud mod eller begrænsninger i anvendelsen af visse andre stoffer.

3.3 Ændringsforslag vedtaget af Europa-Parlamentet under førstebehandlingen og accepteret af Kommissionen, som ikke er indarbejdet i den fælles holdning

I lyset af at der i vid udstrækning er overensstemmelse mellem de for Kommissionen acceptable ændringsforslag fra Parlamentet og den fælles holdning, har Kommissionen accepteret et kompromis, der ikke omfatter nogle få ændringer, som Kommissionen kunne godtage – i hvert fald delvis ( ændringsforslag 11 om tilsatte vitaminers og mineralers biotilgængelighed, ændringsforslag 12 og 28 om behovet for at sikre, at mærkning, præsentation og reklame ikke forvirrer forbrugeren, ændringsforslag 22, som er et forslag om, at der ved fastsættelsen af maksimumsgrænser skal tages hensyn til tilførslen af vitaminer og mineraler via kosttilskud, ændringsforslag 40, som ville indebære obligatorisk høring af Den Stående Komité for Fødevarekæden og Dyresundhed, når en medlemsstat anmelder vedtagelse af ny lovgivning til Kommissionen, og ændringsforslag 42 om, at oplysninger om markedsføring af fødevarer, der er omfattet af forordningen, skal sendes til Kommissionen og offentliggøres ). Kommissionen vil gerne påpege, at den fælles holdning implicit tager hensyn til de overvejelser, visse af disse ændringsforslag er udtryk for, navnlig i betragtning 10 (for så vidt angår ændringsforslag 11), artikel 7, stk. 2 (ændringsforslag 12 og 28) samt betragtning 15 og artikel 6, stk. 3, litra b) (ændringsforslag 22).

Kommissionen bemærker desuden med hensyn til ændringen af de obligatoriske elementer af næringsdeklaration, at der i artikel 6, stk. 6, i den fælles holdning implicit henvises til, at bilaget til direktiv 90/496/EØF ikke er udtømmende. Den fælles holdning omfatter i øvrigt en erklæring fra Kommissionen, hvori denne oplyser, at den agter at revidere bilaget til direktiv 90/496/EØF om næringsdeklaration af levnedsmidler og efterfølgende lade disse ændringer afspejle i forordningen om tilsætning af vitaminer og mineraler samt visse andre stoffer til fødevarer. Kommissionen bebuder også, at den inden to år efter vedtagelsen af forordningen vil forelægge et forslag til fastsættelse af maksimums- og minimumsmængder for vitaminer og mineraler samt eventuelle betingelser for disses tilsætning til fødevarer. Dette er efter Kommissionens opfattelse i overensstemmelse med målet med ændringsforslag 21, 26 og 30 .

3.4 Nye bestemmelser i Rådets fælles holdning

I den fælles holdning er begreberne "restituering", "surrogatfødevarer" og "ernæringsmæssig ækvivalens" udgået som formål med tilsætning af vitaminer og mineraler til fødevarer i artikel 2 og dermed også i artikel 3 og 6 om krav i forbindelse med og betingelser for tilsætning af vitaminer og mineraler. Kommissionen kan acceptere disse ændringer som et middel til forenkling.

Kommissionen er af hensyn til klarheden villig til at acceptere, at alle overgangsforanstaltningerne samles i den nye artikel 17, og at artikel 4 i det oprindelige forslag vedrørende overgangsforanstaltninger for tilsætning af vitaminer og mineraler til fødevarer udgår i overensstemmelse hermed.

Kommissionen kan tilslutte sig, at medlemsstaterne for at lette overvågningen af markedet kan kræve at blive underrettet om såvel markedsføring på som tilbagetrækning fra det indenlandske marked af produkter, der er tilsat vitaminer og mineraler (artikel 15).

Endelig kan Kommissionen tilslutte sig, at natriumchlorid udgår af bilag II, samtidig med at det i betragtning 10 specificeres, at dette stof fortsat kan anvendes som en ingrediens ved tilberedning af fødevarer.

4- KONKLUSION

Set i lyset af ovenstående bemærkninger kan Kommissionen gå ind for den fælles holdning fastlagt af Rådet med henblik på vedtagelse af Europa-Parlamentets og Rådets forordning om tilsætning af vitaminer og mineraler samt visse andre stoffer til fødevarer.

5- ERKLÆRINGER

KOMMISSIONENS ERKLÆRINGER TIL RÅDETS MØDEPROTOKOL FINDES I BILAGET TIL DENNE MEDDELELSE.

BILAG

ERKLÆRINGER FRA KOMMISSIONEN

ERKLÆRING FRA RÅDET OG KOMMISSIONEN

"Rådet og Kommissionen erklærer, at en hvilken som helst anprisning (skriftlig eller billedlig, som ikke er obligatorisk i medfør af fællesskabsretten eller national lovgivning, herunder illustrationer, diagrammer eller symboler) i tilknytning til tilsætning af vitaminer og mineraler som f.eks.: "med …", "restitueret …", "tilsat …", beriget …" bør anses for at have samme betydning for forbrugerne som anprisningen "kilde til ..." som defineret i bilaget til Rådets forordning om ernærings- og sundhedsanprisninger af fødevarer."

Erklæring fra Kommissionen

"Kommissionen vil inden for rammerne af artikel 4 om begrænsninger med hensyn til tilsætning af vitaminer og mineraler (andet led) undersøge, om det er muligt at tilføje fødevarekategorier såsom konfekturevarer."

Erklæring fra Kommissionen

"Kommissionen agter som led i sit arbejde med at revidere direktiv 90/496/EØF om næringsdeklaration af levnedsmidler at overveje følgende elementer vedrørende vitaminer og mineraler:

- revision/ajourføring af referenceværdierne i bilaget til direktiv 90/496/EØF og af de værdier, der kan anses som betydelige mængder

- fastsættelse af tolerancetærskler for acceptabel afvigelse fra den deklarerede værdi af tilsatte vitaminer og mineraler, der fremgår af næringsdeklarationen.

Eventuelle ændringer af de obligatoriske elementer vedrørende næringsdeklaration, der måtte blive vedtaget ved den kommende revision af direktivet om næringsdeklaration, vil derfor blive afspejlet i artikel 7, stk. 3, i forordningen om tilsætning af vitaminer og mineraler og visse andre stoffer til fødevarer.

Kommissionen agter hurtigst muligt og under alle omstændigheder inden to år efter vedtagelsen af forordningen at forelægge et forslag til fastsættelse af maksimums- og minimumsmængder for vitaminer og mineraler samt eventuelle betingelser for disses tilsætning til fødevarer, jf. artikel 6, stk. 2."

Erklæring fra Kommissionen

"Kommissionen bekræfter, at der kan overvejes supplerende mærkningsangivelser for at henlede særlige forbrugerkategoriers opmærksomhed på de specifikke risici, som visse stoffer kan udgøre for dem, som betingelse ved fastsættelsen af maksimumsindholdet for visse stoffer i bilag I, hvis disse angivelser er berettigede af hensyn til beskyttelsen af folkesundheden."